Document ID: 32014R0614

KOMISJONI RAKENDUSMÄÄRUS (EL) nr 614/2014,
6. juuni 2014,
millega muudetakse määrust (EÜ) nr 555/2008 veinisektori teatavate toetusmeetmete kohaldamise osas
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) ning eriti selle artikli 54 punkte a, b, c, e ja f,
ning arvestades järgmist:
(1)
Määrusega (EL) nr 1308/2013 on tunnistatud kehtetuks ja asendatud nõukogu määrus (EÜ) nr 1234/2007, (2) ning selle II osa I jaotise II peatüki 4. jaos on sätestatud veinisektori riiklike toetusprogrammide eeskirjad. Enamiku kõnealuses jaos sätestatud eeskirjadega on tagatud määruse (EÜ) nr 1234/2007 kohaselt veinisektori riiklike toetusprogrammide suhtes kohaldatavate eeskirjade jätkumine, kuid lisatud on ka mõned uued eeskirjad. Need sisaldavad uusi üksikasju, nimelt müügiedenduse allmeedet, mis hõlmab veinide müügiedendust liikmesriikides, innovatsioonimeedet veinisektoris ning viinamarjaistanduste ümberkujundamise ja muutmise meetme laiendamist, et katta taasistutamiskulud pärast viinamarjaistanduste kohustuslikku väljajuurimist tervisega seotud või fütosanitaarsetel põhjustel. Sätestada tuleks kõnealuste üksikasjade rakenduseeskirjad.
(2)
Komisjoni määrusega (EÜ) nr 555/2008 (3) on kehtestatud määruse (EÜ) nr 1234/2007 kohaselt veinisektori riiklike toetusprogrammide suhtes kohaldatavad eeskirjad. Selleks et määrusega (EL) nr 1308/2013 kehtestatud uusi eeskirju rakendada, tuleks lisada määrusesse (EÜ) nr 555/2008 asjakohased sätted.
(3)
Määruse (EÜ) nr 555/2008 artikli 3 lõike 2 kohaselt peaksid liikmesriigid saama muuta oma rakenduskavasid ja viia need vastavusse määrusesse (EL) nr 1308/2013 lisatud uute üksikasjadega. Sel eesmärgil tuleks liikmesriikidel lubada muuta oma rakenduskavasid täiendava aja jooksul pärast 30. juunit 2014, võttes arvesse komisjoni delegeeritud määruse (EL) nr 612/2014 (4) ja käesoleva määruse vastuvõtmise kuupäevi.
(4)
Tuleks kehtestada eeskirjad teavitusprojektide valiku kohta ja selle kohta, millistest eelistest lähtuda projektide väljavalimisel siseturul. Veinide müügiedendusmeetmete valiku kord liikmesriikides peaks olema kooskõlas veinide müügiedendusmeetmete valiku korraga kolmandate riikide turgudel, nagu on sätestatud määruse (EÜ) nr 555/2008 artiklis 5, kuid selles tuleks samuti arvesse võtta allmeetme konkreetseid eesmärke ja geograafilist kohaldamisala.
(5)
Määruse (EÜ) nr 555/2008 artikliga 19 on ette nähtud investeerimismeetme finantsjuhtimine. Kõnealuseid eeskirju tuleks kohaldada ka innovatsioonimeetmele veinisektoris. Selleks et vahendeid paremini ära kasutada, peaks eelkõige olema võimalik maksta toetust juba pärast seda, kui ainult teatavad asjaomases taotluses ette nähtud toimingud on ellu viidud, tagades samas, et kõik ülejäänud tegevused viiakse samuti lõpule. Lisaks on asjakohane kehtestada sarnaselt investeeringute puhul kehtestatud ülemmääraga ka ettemaksete ülemmäär.
(6)
Määruse (EÜ) nr 555/2008 artikli 37b kohaselt peavad toetusesaajad esitama teabe, mis on seotud kõnealuse määruse teatavate sätete alusel antava toetuse alla kuuluvate ettemaksetega. Seda kohustust tuleks kohaldada ka määrusega (EL) nr 1308/2013 lisatud innovatsioonimeetme suhtes.
(7)
Liikmesriigid täidavad määruse (EÜ) nr 555/2008 I-VIII, VIIIa ja VIIIc lisas esitatud vormid riiklike toetusprogrammide kohta, eelkõige seoses toetusprogrammide esitamise, nende läbivaatamise ja vastava rahastamiskavaga, samuti aruannete ja hindamiste esitamise korral. Nimetatud lisasid tuleks muuta, nii et need kajastaksid määruse (EL) nr 1308/2013 II osa I jaotise II peatüki 4. jaosse lisatud uusi sätteid sisu, hindamise, kulude ja kontrolli kohta.
(8)
Seepärast tuleks määrust (EÜ) nr 555/2008 vastavalt muuta.
(9)
Käesoleva määrusega ette nähtud meetmed on kooskõlas põllumajandusturgude ühise korralduse komitee seisukohaga,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 555/2008 muutmine
Määrust (EÜ) nr 555/2008 muudetakse järgmiselt.
1)
Artikli 3 lõige 2 asendatakse järgmisega:
„2. Toetusprogrammide muudatusi ei esitata rohkem kui kaks korda eelarveaasta jooksul, 1. märtsiks ja 30. juuniks, välja arvatud loodusõnnetuste tõttu võetavad erakorralised meetmed.
Komisjonile esitatakse muudetud programm, milles on vajaduse korral
a)
toetusprogrammi ajakohastatud versioon I lisas sätestatud kujul ja rahastamistabeli ajakohastatud versioon IV lisas sätestatud vormis;
b)
kavandatud muudatuste põhjused.
Erandina esimesest lõigust ei kohaldata kõnealuses lõigus sätestatud tähtaegu 2014. aastal, kui programmi muudatuste puhul on järgitud Euroopa Parlamendi ja nõukogu määrusega (EL) nr 1308/2013 (5) kehtestatud uusi eeskirju.
(5) Euroopa Parlamendi ja nõukogu määrus (EL) nr 1308/2013, 17. detsember 2013, millega kehtestatakse põllumajandustoodete turgude ühine korraldus (ELT L 347, 20.12.2013, lk 671).”" 						
2)
II jaotise II peatüki 1. osa 2. alaosasse lisatakse järgmine artikkel:
„Artikkel 5fa
Valikumenetlus
1. Liikmesriik kehtestab taotluste esitamise korra, milles on eelkõige nähtud ette eeskirjad
a)
artikli 5b ja 5c nõuetele ja kriteeriumidele vastavuse kontrolli kohta;
b)
taotluse esitamise ja iga kavandatud meetme sobivuse kontrollimise tähtaegade kohta;
c)
lepingute sõlmimise, sealhulgas võimalike tüüplepingute, tagatiste ja ettemaksete korra kohta;
d)
iga toetatava meetme hindamise, sealhulgas asjakohaste näitajate kohta.
2. Taotluse läbivaatamisel lähtuvad liikmesriigid eelkõige järgmistest kriteeriumidest:
a)
kavandatavate strateegiate ja püstitatud eesmärkide omavaheline kooskõla;
b)
kavandatavate meetmete kvaliteet;
c)
nende tõenäoline mõju ja edu tarbijate teadlikkuse parandamisel liidu kaitstud päritolunimetuste ja kaitstud geograafiliste tähiste süsteemist või veini vastutustundlikust tarbimisest ning alkoholitarbimisega seotud riskidest;
d)
tagatised selle kohta, et ettevõtja on tulemuslik ja et tal on olemas vajalikud tehnilised võimalused ning et sellise meetme maksumus, mida ta kavatseb ise rakendada, ei ületa tavapärast turuhinda.
3. Pärast taotluste läbivaatamist valivad liikmesriigid välja parima hinna ja kvaliteedi suhtega taotlused.
Eelistatakse toiminguid,
a)
mis hõlmavad mitut liikmesriiki;
b)
mis hõlmavad mitut haldus- või veinipiirkonda;
c)
mis hõlmavad mitut kaitstud päritolunimetust või kaitstud geograafilist tähist.
4. Kaks või enam liikmesriiki võivad otsustada rakendada ühist müügiedendusmeedet. Nad kohustuvad osalema selle rahastamises ja lepivad kokku halduskoostöö korras, et hõlbustada ühise edendusmeetme jälgimist, rakendamist ja kontrollimist.
5. Kui liikmesriik annab müügiedenduseks riigiabi, teatab ta sellest käesoleva määruse I, V, VII ja VIII ja VIIIc lisas sätestatud vormi asjaomases osas.”
3)
6a osasse lisatakse järgmine artikkel:
„Artikkel 20c
Finantsjuhtimine
1. Toetus makstakse välja pärast seda, kui on kindlaks tehtud, et toetuse taotluses nimetatud ühekordne meede või kõik nimetatud meetmed (vastavalt liikmesriigi poolt meetme juhtimiseks tehtud valikule) on ellu viidud ja seda on kohapeal kontrollitud.
Tavaliselt makstakse toetus välja pärast kõigi meetmete rakendamist, erandina esimesest lõigust makstakse toetust siiski üksikute rakendatud meetmete puhul ka juhul, kui ülejäänud meetmeid ei saadud vääramatu jõu või erakordsete asjaolude tõttu rakendada, nagu on osutatud Euroopa Parlamendi ja nõukogu määruse (EL) nr 1306/2013 (6) artiklis 2.
Kui kontrollimisel selgub, et kõiki toetusetaotluses nimetatud meetmeid ei ole täielikult ellu viidud muudel põhjustel kui vääramatu jõu või erakordsete asjaolude tõttu, nagu on osutatud määruse (EL) nr 1306/2013 artiklis 2, ja kui toetust on makstud pärast üksikute selliste meetmete rakendamist, mis on osa toetuse taotluses nimetatud meetmetest, nõuavad liikmesriigid toetuse tagasi.
2. Innovatsiooniks ette nähtud toetuse saajad võivad taotleda pädevalt makseasutuselt ettemakset, kui selline võimalus on riikliku toetusprogrammiga ette nähtud.
Ettemakse ei tohi ületada 20 % innovatsiooniga seotud investeeringuks antavast riigiabist ning seda makstakse tingimusel, et on olemas pangagarantii või samaväärne garantii, mis vastab 110 %-le ettemakse summast. Innovatsiooniga seotud investeeringute puhul, mille kohta on toetuse andmist käsitlev otsus tehtud eelarveaastal 2014 või 2015, võib ettemakset suurendada siiski kuni 50 % asjaomase investeeringuga seotud riigiabist. Komisjoni rakendusmääruse (EL) nr 282/2012 (7) kohaldamisel kohustutakse kogu ettemaksena antud summat kasutama asjaomase tegevuse rakendamiseks kahe aasta jooksul alates summa laekumisest.
Garantii vabastatakse, kui pädev makseasutus teeb kindlaks, et innovatsiooniks antava riigiabiga seoses tehtud tegelikud kulutused on ettemaksest suuremad.
(6) Euroopa Parlamendi ja nõukogu määrus (EL) nr 1306/2013, 17. detsember 2013, ühise põllumajanduspoliitika rahastamise, haldamise ja seire kohta (horisontaalmäärus) (ELT L 347, 20.12.2013, lk 549)." 						
(7) Komisjoni rakendusmäärus (EL) nr 282/2012, 28. märts 2012, millega sätestatakse põllumajandustoodete tagatissüsteemi üksikasjalikud rakenduseeskirjad (ELT L 92, 30.3.2012, lk 4)”." 						
4)
Artiklit 37b muudetakse järgmiselt.
a)
Lõige 1 asendatakse järgmisega:
„1. Kui ettemakse tehakse vastavalt artikli 5 lõikele 7, artiklile 5e, artikli 9 lõikele 2, artikli 19 lõikele 2, artikli 20a lõikele 4 või artikli 24 lõikele 3, peavad toetusesaajad esitama makseasutusele igal aastal iga projekti kohta järgmise teabe:
a)
ettemaksete kasutamist tõendavad kuludokumendid meetme kaupa kuni 15. oktoobrini ja
b)
kinnitus 15. oktoobri seisuga kasutamata ettemaksete jäägi kohta meetme kaupa.
Liikmesriigid määravad riiklikes eeskirjades kindlaks kõnealuse teabe edastamise kuupäeva, et lisada see määruse (EÜ) nr 885/2006 artikli 7 lõikes 2 sätestatud tähtaja jooksul kõnealuse määruse artiklis 6 osutatud makseasutuse jooksva aasta aruandesse.”
b)
Lõige 3 asendatakse järgmisega:
„3. Rakendusmääruse (EL) nr 282/2012 artikli 18 lõike 2 kohaldamisel tuleb viimase ettemaksesumma tõendamiseks esitada lõikes 1 osutatud viimane kuludokument ja ettemaksete jäägi kinnitus.
Seoses käesoleva määruse artikli 9 lõike 2, artikli 19 lõike 2 ja artikli 20a lõike 4 kohaste ettemaksetega tuleb lõigetes 1 ja 2 osutatud viimane kuludokument ja ettemaksete jäägi kinnitus esitada teise eelarveaasta lõpuks pärast kõnealuste ettemaksete tegemist.”
5)
Artikli 77 lõige 5 asendatakse järgmisega:
„5. Komisjoni määruse (EÜ) nr 65/2011 (8) artikli 24 lõikeid 1, 2, 3 ja 6 ning artikli 26 lõikeid 1 ja 2 kohaldatakse määruse (EL) nr 1308/2013 artiklitega 50 ja 51 ette nähtud meetmete suhtes mutatis mutandis.
(8) Komisjoni määrus (EL) nr 65/2011, 27. jaanuar 2011, millega kehtestatakse nõukogu määruse (EÜ) nr 1698/2005 rakendamise üksikasjalikud eeskirjad seoses kontrollimenetluse rakendamisega ning nõuetele vastavusega maaelu arengu toetusmeetmete osas (ELT L 25, 28.1.2011, lk 8).”" 						
6)
I-VIIIa ja VIIIc lisa muudetakse vastavalt käesoleva määruse lisale.
Artikkel 2
Jõustumine
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. juuni 2014

Labels: 17
19
5
6
18